
Temetők I-II-III.

A pályázaton ,,Temetők” sorozatomat szeretném bemutatni, a képek külön-külön is viselnek címet: ,,Temető, templom, Béla”, ,,Hajnali temető” és ,,Nyugodj Békében”.
Munkáimat személyes benyomások inspirálták, a sorozat 2013. nyarán készült a fülei művésztelepen, a kompozíciók az itt tapasztalt élményekből táplálkoznak. Ebben az évben egy téma is felvetődött a résztvevők számára, a ,,Csend”, ami a vidéki tájjal különösen jól párhuzamba állítható. A falu nyugalma, a közös alkotás néma harmóniája, valamint egy öreg, ritkán látogatott temetőben tett séta gyakorolta rám a legnagyobb hatást, utóbbi kiemelt szerephez jutott, ahogyan ezt a címek is jelzik. Témaválasztásommal nem borús érzelemkeltés vagy a gyász szomorúságának kifejezése, sokkal inkább egyfajta békés nyugalom, úgy is mondhatnánk, hogy az ,,örök nyugalom” közvetítése volt a célom visszafogott ünnepélyességgel megjelenítve.
A képek farostlemezre készültek vegyes technikával, 37 x 37 cm méretűek. A leggyakrabban használt anyag munkáim során az akril, néha feltűnik a grafit és színesceruza is. A festéket és más rajzi megoldásokat kedvelem párosítani egyéb idegen anyagokkal. A vizsgált képek esetében egy természeti anyagot, a homokot építettem be a kompozíciókba.
A képekben közös elnagyolt formavilág, nagy színmezők létrehozására törekedtem minimális színhasználattal élve. A színfoltokat merev, csak helyenként megtörö határok különítik el egymástól. A kontraszt fokozása érdekében gyakran hideg-meleg, intenzív-fakó színek kerültek egymás mellé.
Gyakran alkalmazok jelképes ábrázolásokat, a temető is mindig szimbólumok által van jelen.
A ,,Temető, templom, Béla” című festmény, szorosan összekapcsolódik az utána készült ,,Hajnali temető”-vel, mindkettő kifejezetten a fülei táj motívumaira épül, valamint a régi temetőben tapasztalt élményeket igyekszik sugározni. Fontos különbség köztük, hogy a nézőpont megváltozik, ahonnan a vidéket szemléljük, valamint míg előző egy kora délutáni jelenetet ábrázol, addig utóbbi a napkelte fényeit tükrözi, a napszakokra színkombinációk segítségével igyekeztem utalni.
Az előzőektől kissé eltér a ,,Nyugodj Békében” címet viselő kép. Egy személyes üzenetként értelmezhető, egy számomra nagyon kedves váratlanul elhunyt családtagomhoz. Az alap mély bordó árnyalata az alkonyt idézi.
Választásom azért esett a viszonylag rég készült ,,Temetők” sorozatra, mert az időszaknak, amelyben készültek sokáig meghatározó ereje volt további munkáimra nézve is.



